text: Undveget drabssigtet stadig på fri fod
  30 juni 2015 kl. 19.57
  Den 25-årige mand, som er sigtet for knivdrab på sin storesøster og flygtede fra sygehusets psykiatriske afdeling i Horsens, er stadig på fri fod - et døgn efter.
  - Vi leder stadig, siger vagtchef Henrik Dam, Sydøstjyllands Politi, til TV SYD.
  Den 25-årige Barzan Bahjat Khalil stak af fra afdeling C på
  Regionshospitalet Horsens. Den ligger i lavt byggeri.
  Han var fængslet i surrogat, som det hedder, fordi han er psykisk syg. Normalt sker det på de særligt sikrede retspsykiatriske afdelinger, hvor der er flere sikkerhedsforanstaltninger end på sygehuset i Horsens.
  - Det er utrolig vigtigt, at vi får så meget fokus som muligt på den person og dermed, at vi kan få ham ført tilbage igen, siger lederen af lokalpolitiet i Horsens, vicepolitiinspektør Peter Thaysen, til TV SYD.
  Den 25-årige er 183 centimeter høj, almindelig af bygning og har sort hår og brune øjne.
  Han beskrives som psykisk syg, og muligvis er han farlig, lyder det i en pressemeddelelse fra politiet.
  Derfor advarer Sydøstjyllands Politi folk mod selv at tage kontakt til ham. I stedet bør man kontakte politiet.
  - Han er jo sigtet for drab på sin søster. Og det er et forholdsvis bestialsk drab med op til mange knivstik, så derfor vil vi karakterisere ham som værende mulig farlig, siger Peter Thaysen.
  